กระทรวงแรงงงาน เร่งลงพื้นที่พบผู้ประกอบการรวบรวมตำแหน่งงานจากทั่วประเทศ หลังเปิดประเทศสถานการณ์จ้างงานดีขึ้น เตรียมตำแหน่งงานว่างรองรับกว่า 200,000 อัตรา
นายไพโรจน์ โชติกเสถียร อธิบดีกรมการจัดหางาน กล่าวว่า หลังเปิดประเทศ ตั้งแต่ 1 พฤศจิกายน เป็นต้นมา ทำให้สถานการณ์การจ้างงานเริ่มดีขึ้น จึงได้สั่งการให้สำนักงานจัดหางานจังหวัดทั่วประเทศและสำนักงานจัดหางานกรุงเทพมหานครทุกพื้นที่ ทำงานเชิงรุก ลงพื้นที่ไปพบปะนายจ้าง/สถานประกอบการที่มีกำลังการจ้างงาน เพื่อจัดหาตำแหน่งงานว่างรวบรวมในระบบ ไทยมีงานทำ.doe.go.th ซึ่งได้รวบรวมตำแหน่งงานว่างที่หลากหลาย เพื่อให้บริการผู้ที่ว่างงานและประชาชนที่ประสงค์หางานทำจากทั่วประเทศ ขณะนี้กรมการจัดหางานได้รวบรวมตำแหน่งงานว่าง จากนายจ้าง/สถานประกอบการที่มีความต้องการจ้างงานทั่วประเทศกว่า 220,000 อัตรา โดยตำแหน่งงานว่าง 5 อันดับแรกที่มีความต้องการมากที่สุด ได้แก่ 1.แรงงานด้านการผลิต 2.แรงงานในด้านการผลิตต่าง ๆ, แรงงานทั่วไป 3.แรงงานด้านการประกอบอื่น ๆ 4.ตัวแทนนายหน้าขายบริการธุรกิจอื่นๆ และ 5. พนักงานขาย และผู้นำเสนอสินค้าอื่นๆ ประชาชนที่ประสงค์จะหางานทำสามารถเลือกสมัครงานติดต่อได้ที่สำนักงานจัดหางานทุกจังหวัด สำนักงานจัดหางานกรุงเทพมหานครทุกพื้นที่ หรือผ่านช่องทางการให้บริการจัดหางานรูปแบบออนไลน์ผ่านเว็บไซต์ไทยมีงานทำ.doe.go.th หรือเว็บไซต์ smartjob.doe.go.th ซึ่งเป็นศูนย์รวมให้บริการงานว่างทั่วประเทศ หรือหางานผ่านกิจกรรมนัดพบแรงงานในรูปแบบต่างๆ อธิบดีกรมการจัดหางาน กล่าวต่อด้วยว่า กระทรวงแรงงาน โดยกรมการจัดหางานยังจัดทำโครงการส่งเสริมและรักษาระดับการจ้างงานในธุรกิจ SMEs เพื่อช่วยเหลือนายจ้างที่มีลูกจ้างไม่เกิน 200 คน เพื่อเสริมสภาพคล่อง สร้างความแข็งแรงและฟื้นฟูกิจการ SMEs รับการเปิดประเทศ โดยรัฐบาลอุดหนุนค่าจ้างในอัตรา 3,000 บาทต่อลูกจ้างสัญชาติไทย 1 คนต่อเดือน ซึ่งเป็นเงินที่จ่ายให้กับนายจ้างในระยะเวลา 3 เดือน ในเดือนพฤศจิกายน 2564 - มกราคม 2565 นายจ้าง/สถานประกอบการที่ต้องการร่วมโครงการฯ ยังสามารถลงทะเบียนเฟส 2 ผ่านระบบออนไลน์ได้ที่เว็บไซต์ ส่งเสริมการจ้างงานเอสเอ็มอี.doe.go.th ตั้งแต่วันที่ 23 พ.ย. – 20 ธ.ค. 64 สอบถามเพิ่มเติมได้ที่สายด่วนกระทรวงแรงงาน โทร. 1506 กด 2 หรือสายด่วนกรมการจัดหางาน โทร. 1694 หรือติดต่อสำนักงานจัดหางานจังหวัดทั่วประเทศ